**МЕШОВИТ ПАРЛАМЕНТАРЕН КОМИТЕТ -**

**РЕПУБЛИКА МАКЕДОНИЈА И ЕВРОПСКАТА УНИЈА**

11-ти состанок

Европскиот парламент

Стразбур,

22-23 мај 2013

**Декларација и препораки**

Мешовитиот парламентарен комитет - Република Македонија и ЕУ - го одржа својот 11-ти состанок во Брисел на 22-23 мај 2013 година, под заедничко претседавање на г Јорго ШАЦИМАРКАКИС (АЛДЕ, Германија) и г-дин Кенан Хасипи (Демократска партија на Турците, Република Македонија).

На овој состанок, Комитетот имаше размена на мислења со г.Андреј Лепавцов, Амбасадор, Мисија на Република Македонија при Европската унија; г-дин Фернандо Џентилини, ЕЕАС, директор за Западна Европа, Западен Балкан и Турција, како претставник на Советот на Европската унија, и г-ѓа Александра Кас Грање, Директор од Европската комисија, Генералниот директорат за проширување, Директорат Б (да се потврди нивното присуство).

Мешовитиот парламентарен комитет, согласно член 3 од својот Деловник за работа, ги упатува следниве препораки до институциите на Република Македонија и на Европската унија:

Мешовитиот парламентарен комитет се осврна на следниве прашања:

* Oдносите меѓу Европската унија и Република Македонија;
* Осврт на актуелната политичка ситуација во државата во контекст на Пристапниот дијалог на високо ниво:
* владеење на правото, вклучувајќи го дијалогот меѓу заедниците, реформите во реформите во судството и државната и јавната администрација, како и борба против корупцијата;
* слободата на изразување и медиумите;
* изборната реформа со осврт на локалните избори на 24 март и 7 април
* зајакнување на пазарната економија со зголемување на социјалната кохезија
* добрососедските односи.
* Алтернативни начини за користење на обновливи извори на енергија;

Имајќи ги предвид:

А. Извештајот на Европската комисија за напредокот на Република Македонија и Стратегијата за проширување и главните предизвици 2012-2013 од 10 октомври 2012 година;

Б Извештајот на Европската комисија за напредокот од 14 април 2013 година за спроведување на реформи во земјата во рамките на Претпристапниот дијалог на високо ниво, како и промовирањето добрососедски односи;

В. Декларацијата и препораките од Десеттиот состанок на МПК - РМ и ЕУ од 7 јуни 2012 година

Г. Заклучоците на Европскиот совет од 13 декември 2012 година;

Д. Претпристапниот дијалог на високо ниво, а особено заедничките заклучоци од последниот состанок одржан на 9 април 2013 година во Скопје;

За односите меѓу ЕУ и Република Македонија

1. Го поздравува исе согласува со Извештајот за напредокот на Комисијата од октомври минатата година, според кој земјата направила видлив напредок во голем број на клучни области и препораката дадена по четврти пат и дека земјата ги исполнува критериумите за отворање на пристапните преговори; ги зема во предвид минатите Резолуции на Европскиот парламент за Извештајот за напредокот на земјата;

2. Го поздравува Претпристапниот дијалог на високо ниво (ХЛАД), кој обезбеди добра платформа за враќање на реформите и ЕУ агендата во фокусот на јавните дикусии и претставуваше значаен катализатор за спроведување на реформи помеѓу Република Македонија и Европската комисија и заедничките заложби, кои обезбедија вредна поддршка на процесот на пристапување на земјата, со фокусирање на клучните реформски приоритети; сепак потсетува на својот претходен став дека ХЛАД не е замена за преговорите за членство во ЕУ;

3. Нагласува дека динамизмот што го внесе ХЛАД во реформскиот процес беше признат од страна на сите 27 земји членки на Европската унија во декември 2012 година; имајќи го предвид барањето на Советот до Комисијата од декември 2012 година и можноста за отворање преговори за членство со земјата доколку се исполнат одредени критериуми, а во однос на Пролетниот извештај на Европската комисија, бара од Европскиот совет да и определи на земјата датум за пристапни преговори со ЕУ;

4. Го поздравува континуираното непречено спроведување на обврските на земјата од Спогодбата за стабилизација и асоцијација (ССА) и актуелниот предлог на Комисијата за преминување во втората фаза на асоцијација;

5. Го поздравува учеството на земјата во билатерални и регионални рамки и ги зема во предвид преземените чекори во билатералните односи со Бугарија и Грција и одржувањето на добрососедски односи со сите соседи; очекува формалните разговори за прашањето за името меѓу Република Македонија и Грција да внесат нов моментум со конечен исход; ги поздравува активностите за унапредување на соработката со Бугарија и ги охрабрува двете страни на унапредување на меѓусебните односи; ја пофалува земјата за успешно реализираното претседателство со ПСЈИЕ, со што уште еднаш ја потврди посветеноста за конструктивна регионална соработка;

6. Ги нотира настаните од 24 декември 2012 година во Собранието; го поздравува политичкиот договор од 1 март оваа година кој стави крај на кризата со што политичарите покажаа демократска зрелост; очекува сите страни во овој договор да се однесуваат одговорно и без одложувањецелосно да го имплементираат; укажува на важноста од основање на Анкетна комисија и потпишување на Меморандум за разбирање, или донесување собраниска декларацијaсо меѓупартиска заложба за интеграција во ЕУ;

7. Ги поздравува ефикасно спроведените и конкурентни локални избори на 24 март и 7 април и мирниот и уреден изборен ден; истовремено, ги зема во предвид прелиминарните заклучоци на ОБСЕ/ОДИХР за наведените недостатоци во однос на пристрасното медиумско покривање и мешањето на владините и партиските активности, што влијаело на рамноправноста во натпреварот меѓу кандидатите; ги охрабрува владата на земјата и партиите да продолжат да работат на сеопфатна изборна реформа и во таа насока на целосно спроведување на препораките на ОБСЕ/ ОДИХР;

8. Охрабрува инклузивност и транспарентност на процесот на реформи во земјата, особено на поинтензивното вклучување на Собранието и Националниот совет за евроинтеграции, како ирелевантните претставници на граѓанското општество во процесот на ХЛАД;

9. Ги поздравува неодамнешните законодавни реформи во областа на слободата на изразување и медиумите во согласност со европските стандарди, особено декриминализација на клеветата и навредата; повикува на продолжување на активностите наРаботната група за медиуми предводена од вице-премиерот за евроинтеграции и вклучување на новинарите во донесувањето на реформи во оваа област; охрабрува поширока дебата по ова прашање, со што ќе се зајакне довербата меѓу Владата и Здружението на новинари;

10. Го поздравува извештајот на Владата за натамошно спроведување на Охридскиот рамковен договор (ОРД) и вклучувањето на сите заедници во институциите на државата, преку мерки за вработување, образование, едукација и помош на помалку застапените заедници во земјата; очекува извештајот да биде презентиран јавно со цел да се генерира поширока општествена и политичка поддршка за мултиетничката иднина на земјата;

11. Препорачува дека зајакнатиот политички дијалог ќе биде клучен фактор кон натамошен напредок во сферата на мултиетничкото, мултикултурното и мултирелигиозното општество, со што ќе се елиминираат меѓуетничките инциденти и ризиците од поделеност по етничка линија;

12. Ги поздравува законските промени и информативните кампањи за зголемување на ефикасноста и транспарентноста на судскиот систем, особено во поглед на Академијата за судии и обвинители, професионализмот и регрутирањето на судии засновано на заслуги, со што ќе се зајакне довербата на граѓаните во судските институции и ќе се елиминираат ризиците за независност и непристрасност на судството во пракса; и препорачува на Владата целосно да ги имплементира овие измени и да продолжи со овие напори;

13. Го нотира зајакнувањето на анти-корупциската законска рамка зголемување на транспарентноста во посебната истражна мерка и во однос на конфликтот на интереси, како и подобрувањето на верификационите капацитети на државните органи и нивните овластувања;сепак бара од Владата да продолжи со решавање на сите случаи на корупција и ја охрабрува земјата да воспостави регистер на пресуди за случаи на високо ниво; ги пофалува достигнувањата на поле на борбата против организираниот криминал и заедничката ефикасна работа на државните органи во оваа област; ја поздравува добрата соработка на земјата со Интерпол и Европол;

14. Ја поздравува ажурираната Стратегија за реформа на јавната администрација, која беше усвоена од страна на Владата во октомври 2012 година и бара нејзина целосна имплементација за да се гарантира транспарентноста, професионалноста и независноста на јавната администрација; особено ја поздравува соработката со експертите на СИГМА во подготовката на методолгијата за вработување на припадниците на заедниците врз принципи за вработување засновани врз заслуга;

15. Ги поздравува заложбите на земјата за одржување на макроекономската стабилност, добрата деловна клима и расчистувањето со сите преостанати платежни обврски и укажува на значењето на консултативен механизам и континуирани средби меѓу Владата, компаниите и синдикатите во изнаоѓање заеднички прифатливи мерки за ублажување на економската криза; ги поздравува мерките за привлекување странски инвестиции и повикува на внимателно управување со долгот во јавниот сектор и јавните трошоци~~;~~

16. Ја нотира високата структурна невработеност, особено кај младите која претставува сериозен проблемкако резултат на економската криза и во европските земји; го поздравува Акциониот план за вработување на младите изготвен во соработка со програмата "Пристојна работа" на Светската организација на труд и мерките за самовработување, кредитирање и субвенционирање; во таа насока, ја охрабрува Владата да продолжи да ги користи бенефитите на програмите од Инструментот за претпристапна помош (ИПА);

17. Го поздравува донесувањето на законската регулатива согласно директивите на ЕУ за обновливи извори на енергија и поставената цел за 21% обновливи извори на енергија до 2020 година; ги поздравува предвидените мерки за производство на енергија преку овие извори и предвидените повластени тарифи; ја охрабрува владата да продолжи со мерките кои ќе овозможат влез на директни инвестиции, имајќи го предвид потенцијалот и географската поставеност на земјата;